作者:任希古
標題:和李公七夕
內容:落日照高牖，涼風起庭樹。悠悠天宇平，昭昭月華度。開軒卷綃幕，延首晞雲路。層漢有靈妃，仙居無與晤。履化悲流易，臨川怨遲暮。昔從九春徂，方此三秋遇。瑤駕越星河，羽蓋凝珠露。便妍耀井色，窈窕淩波步。始閱故人新，俄見新人故。掩淚收機石，銜啼襞紈素。惆悵何傷已，裴回勞永慕。無由西北歸，空自東南顧。